b"\n_START_ARTICLE_\nJohn Ratzenberger\n_START_SECTION_\nBakgrunn\n_START_PARAGRAPH_\nRatzenberger ble f\xc3\xb8dt i Bridgeport i Connecticut som s\xc3\xb8nn av Bertha (pikenavn: Grohowski) og Deszo Alexander Ratzenberger. Hans far var tysk-amerikaner og hans mor polsk-amerikaner. Han ble oppdratt som katolikk og gikk p\xc3\xa5 St. Ann's School i Bridgeport, og senere student ved Sacred Heart University i Fairfield i Connecticut.\n_START_SECTION_\nKarriere\n_START_PARAGRAPH_\nRatzenberger filmdebuterte i 1976 via en liten birolle i komedien The Ritz, og hadde de n\xc3\xa6rmeste \xc3\xa5rene mindre biroller i kjente filmer som  60 min. til dommedag (1977), A Bridge Too Far (1977), Supermann 1 (1978), I skyggen av en krig (1979) og Star Wars Episode V: Imperiet sl\xc3\xa5r tilbake (1980). Han hadde mer fremtredende biroller i filmer som The Bitch (1979), Operasjon Outland (1981) og den newzealandske fremtidsfilmen Battletruck (1982). Han karriere fikk et kraftig oppsving da han i 1982 fikk rollen som den eksentriske postmannen Cliff Clavin i den ber\xc3\xb8mte amerikanske komiserien Cheers. Rollen skulle gj\xc3\xb8re ham internasjonalt kjent i de 11 \xc3\xa5rene som den gikk (til 1993). Han har ogs\xc3\xa5 hatt regi p\xc3\xa5 fire av episodene. _NEWLINE__NEWLINE_Parallelt med Cheers hadde han gjesteopptredener i kjente serier som Magnum, P.I. (1984), The Love Boat (1985) og Nurses (1991). I tillegg har han gjestet flere komiserier som Cheers-karakteren Cliff Clavin. Dette inkluderer kjente serier som St. Elsewhere (1985), The Tortellis (1987), Disneyland (1990), Wings (1990), The Simpsons (1994) og Frasier (2002). Det kan ogs\xc3\xa5 nevnes at han i 1988, sammen med en rekke andre av karakterene fra Cherers, medvirket i TV-filmen Mickey's 60th Birthday. I perioden 1990-93 hadde han en fast rolle som stemmeskuespiller i den animerte serien Captain Planet and the Planeteers._NEWLINE_Karrieren etter Cheers har ikke v\xc3\xa6rt like lysende, men Ratzenberger har hatt flere gjesteopptredener i kjente TV-serier som blant annet Murphy Brown (1995), Sister, Sister (1995), Sabrina, the Teenage Witch (1997), The Detectives (1997), Et syttitallsshow (2001), samt flere opptredener i komiserien 8 Simple Rules (2003)._NEWLINE_John Ratzenbergers filminnsats har etter Cheers v\xc3\xa6rt av en mer beskjeden karakter, men en kan nevne biroller i filmer som blant annet familiefilmen That Darn Cat (1997), thrilleren Bad Day on the Block (1997) og krimthrilleren Tick Tock (2000). Han hadde i 2008 en ledende rolle i den relativt ukjente dramafilmen The Village Barbershop.\n_START_SECTION_\nStemmeskuespiller\n_START_PARAGRAPH_\nRatzenberger har fra midten av 1990-tallet hatt betydelige oppdrag som stemmeskuespiller p\xc3\xa5 noen av de mest kjente animasjonsfilmene. Dette inkluderer verdenskjente produksjoner som Toy Story-filmene (1995 & 99), Sm\xc3\xa5kryp (1999), Monsterbedriften (2001), Oppdrag Nemo (2003), De utrolige (2004), Cars (2006) og WALL\xc2\xb7E (2008). _NEWLINE_Han vil i 2009 ha en av originalstemmene p\xc3\xa5 Up, og i 2010 p\xc3\xa5 Toy Story 3._NEWLINE_John Ratzenberger har ogs\xc3\xa5 l\xc3\xa5nt ut stemmen sin p\xc3\xa5 flere videospill for barn.\n_START_SECTION_\nDancing with the Stars\n_START_PARAGRAPH_\nI 2007 deltok Ratzenberger i den TV-sendte dansekonkurransen Dancing with the Stars, som er en amerikansk versjon av det norske Skal vi danse. Han r\xc3\xb8k ut midtveis i konkurransen.\n_START_SECTION_\nRegi og manus\n_START_PARAGRAPH_\nRetzenberger har regissert fire episoder av Cheers og et ukjent antall episoder av Pearl (1996). Han har ogs\xc3\xa5 hatt regi p\xc3\xa5 en episode av Sister, Sister (1996), Evening Shade (1994) og en episode av den relativt ukjente Sydney (1990)._NEWLINE_I tillegg til dette hadde Ratzenberger i 1978 manus p\xc3\xa5 en episode av Crown Court, og i 1990 TV-filmen Friends in Space. I 1994 var han manusforfatter og produsent for den relativt ukjente TV-filmen Locals.\n_START_SECTION_\nPriser og nominasjoner\n_START_PARAGRAPH_\nJohn Ratzenberger har blitt nominert til Emmy-prisen to ganger for sin rolle i Cheers (1985 & 86). _NEWLINE_I 2006 vant Ratzenberger en Legend Award ved TV Land Awards for sin mange\xc3\xa5rige rolle som Cliff Clavin i Cheers. Han vant den sammen med cheers-skuespillerne Rhea Perlman, Shelley Long og Ted Danson.\n_START_SECTION_\nTravel Channel\n_START_PARAGRAPH_\nRatzenberger har siden 2003 hatt et eget program p\xc3\xa5 kanalen Travel Channel som heter John Ratzenberger's Made in America. Han har her tilkjennegjort at han er en sterk tilhenger av hjemlig industriproduksjon og at han \xc3\xb8nsker sterkere beskyttelse av amerikanskproduserte varer for \xc3\xa5 forhindre at produksjonen flyttes til utlandet. Han har i forbindelse med programmet reist rundt \xc3\xa5 bes\xc3\xb8kt en rekke fabrikker i USA._NEWLINE_John Ratzenberger var med p\xc3\xa5 \xc3\xa5 grunnlegge organisasjonen Nuts, Bolts and Thingamajigs, en organisasjon som har som form\xc3\xa5l \xc3\xa5 \xc3\xb8ke bevisstheten rundt amerikanskproduserte industrivarer.\n_START_SECTION_\nPolitikk\n_START_PARAGRAPH_\nRatzberger har markert seg som politisk konservativ, og under presidentvalget i USA 2008 st\xc3\xb8ttet han John McCain. Han opptr\xc3\xa5dte sammen med skuespilleren Kelsey Grammer p\xc3\xa5 flere av Republikanernes m\xc3\xb8ter i 2008.\n_START_SECTION_\nPersonlige forhold\n_START_PARAGRAPH_\nJohn Ratzenberger var gift med Georgia Stiny fra 1984 og til de ble skilt i 2004. De har to barn sammen (f. 1987 og 89). Han er (per 2008) forlovet med skuespillerinnen Lindsay McGrail."